**城巴1號線**係香港島一條巴士線，來往跑馬地（上）同埋摩星嶺，主要途經跑馬地、銅鑼灣、灣仔、金鐘、中環、上環同埋西營盤等地。

歷史
--

### 戰前

1號線係香港島歷史最悠久嘅巴士線之一，1928年11月5號由香港電車公司開辦，來往西環同埋跑馬地，用嚟疏導電車客量。當時呢條線只係輔助線，冇冧巴嘅。開辦幾日後，電車公司將呢條線縮短到上環。

幾年後，當時嘅港英政府實行巴士專營權制度，中巴取得港島區專營權。呢條電車輔助線由1933年6月11號開始由中巴接辦，當時總站設喺中環皇家碼頭。一年後因渡輪服務重整而搬去卜公碼頭，1935年4月1號又再延長至西營盤。

### 戰後

路線喺第二次世界大戰期間停駛，直到1945年9月22號至重新開辦，來往銅鑼灣同埋中環碼頭，1945年10月延長至水街，1946年1月又縮短至中環街市，但仍然途經跑馬地。1946年5月12號又再將總站搬去中環統一碼頭。

### 1950年代

戰後初期，中巴唔夠資源，大部分都投放喺電車去唔到嘅地方，所以定線同電車大同小異嘅1號線班次唔係好密。1949年國共內戰，大批中國大陸難民逃到香港，香港人口急升，對1號線需求增加，中巴不斷加密1號線班次應付。1953年9月16號，往中環方向開始繞經跑馬地半山，奠定1號線開始深入跑馬地嘅基礎。

### 1960-70年代

1963年6月21號，1號線總站搬去蟠龍道（即跑馬地上，家下1號線總站），呢個改動對1號線影響深遠，以後嘅改動，都以當時嘅路線版本作為藍本。1960-70年代係1號線全盛期，當年中巴一引入雙層巴士，就投放到1號線行。1972年7月1號，中巴調整收費制度，將路線分為「市區平路路線」、「市區斜路路線」以及「郊區路線」，1號線收費由兩毫加到三毫。

### 1980-90年代

1980-90年代，1號線嘅對手開始增加，包括小巴、地鐵等，於是喺1980年2月3號加設分段收費，收「市區平路路線」收費。但幾年後，1985年5月31號地鐵港島綫通車，地鐵、小巴、電車同巴士互相搶客，但1號線處於劣勢，中巴逐漸削減1號線班次。期間亦多次搬總站，1980年搬去中環港澳碼頭、1987年搬去中環林士街。

1993年9月1號，政府將中巴26條巴士線交畀城巴接辦，包括1號線，並全線改派冷氣巴士行。城巴初時重派出12米巴士行，希望挽救1號線，但住喺跑馬地嘅居民唔多，兼且都係有錢人，冇乜人搭巴士。而且跑馬地地理環境唔啱12米車行，1號線好快就改用短身巴士。1999年8月22號，來往堅尼地城同埋跑馬地嘅5A線改為全日服務，而且只收港幣3.4，對當時收$5.1嘅1號線係一大打擊。

### 21世紀

2003年6月10號，新巴母公司周大福集團收購城巴後，重組旗下巴士線。當時，計劃1號線同5A線合併，並採用冧巴5A。兩線喺2004年5月31號合併，總站改為跑馬地（上）至堅尼地城（卑路乍灣），並降低全程車費。當時由於香港島區議員同埋民間團體認為1號有保留價值，因此城巴提供一段「適應期」，1號同埋5A線路線一樣但係用兩個冧巴，兩條線班次梅花間竹開出。呢次係1號線自1928年11月開辦後幾日撤出西區以來，再次踏足堅尼地城一帶。合併後嘅1/5A線，曾經係香港巴士史上首條有兩個路線冧巴嘅巴士線。當時卑路乍街一帶整緊路，呢項改動俾區議員投訴加重嗰帶交通擠塞，因此自2004年6月28號起堅尼地城總站搬去西寧街巴士總站，以減少班次延誤同埋方便管理。

後來，城巴進行民意調查，訪問咗千幾個乘客，結果顯示較多乘客揀「1號線」做永久嘅路線冧巴。由2004年11月28號起，路線1/5A永久稱為1號線。

2015年，因應西港島綫通車，本線延長到摩星嶺代替停辦嘅5號綫，同時同10號巴士新增八達通轉乘優惠畀乘客往來摩星嶺同銅鑼灣。

行車資料
----

Map巴士1線路線圖同埋停站位置
### 行車路線

* **摩星嶺開**途經：域多利道，加多近街，吉席街，堅彌地城海旁，德輔道西，干諾道西，干諾道中，急庇利街，德輔道中，遮打道，美利道，金鐘道，軒尼詩道，菲林明道，灣仔道，摩理臣山道，體育道，黃泥涌道，成和道，藍塘道，箕璉坊，蟠龍道。

* **跑馬地（上）開**途經：蟠龍道，藍塘道，成和道，景光街，山光道，黃泥涌道，摩理臣山道，灣仔道，菲林明道，軒尼詩道，金鐘道，德輔道中，摩利臣街，干諾道中，干諾道西，德輔道西，堅彌地城海旁，山市街，卑路乍街，域多利道。

### 車站一覽

| 跑馬地（上）方向 | 堅尼地城方向 |
| --- | --- |
| **車站** | **車站名稱** | **位置** | **車站** | **車站名稱** | **位置** |
| 1 | 堅尼地城 | 西寧街 | 1 | 跑馬地（上） | 蟠龍道 |
| 2 | 西市街 | 域多利道 | 2 | 箕璉坊 | 箕璉坊 |
| 3 | 爹核士街 | 吉席街 | 3 | 桂芳街 | 成和道 |
| 4 | 卑路乍灣公園 | 堅彌地城海旁 | 4 | 山村道 | 成和道 |
| 5 | 歌連臣街 | 堅彌地城海旁 | 5 | 景光街 | 景光街 |
| 6 | 皇后大道西 | 德輔道西 | 6 | 養和醫院 | 黃泥涌道 |
| 7 | 山道 | 德輔道西 | 7 | 跑馬地馬場 | 黃泥涌道 |
| 8 | 嘉安街 | 德輔道西 | 8 | 立德里 | 摩理臣山道 |
| 9 | 西區警署 | 德輔道西 | 9 | 利景酒店 | 灣仔道 |
| 10 | 正街 | 德輔道西 | 10 | 普樂里 | 灣仔道 |
| 11 | 東邊街 | 德輔道西 | 11 | 修頓球場 | 軒尼詩道 |
| 12 | 修打蘭街 | 德輔道西 | 12 | 衞蘭軒 | 軒尼詩道 |
| 13 | 永安中心 | 德輔道中 | 13 | 太古廣場 | 金鐘道 |
| 14 | 恒生銀行總行 | 德輔道中 | 14 | 中銀大廈 | 金鐘道 |
| 15 | 德忌利士街 | 德輔道中 | 15 | 置地廣場 | 德輔道中 |
| 16 | 皇后像廣場 | 遮打道 | 16 | 中環街市 | 德輔道中 |
| # | 歷山大廈 | 德輔道中 | 17 | 急庇利街 | 德輔道中 |
| # | 遮打花園 | 德輔道中 | 18 | 西港城 | 干諾道西 |
| 17 | 金鐘站 | 金鐘道 | 19 | 皇后街 | 德輔道西 |
| 18 | 熙信大廈 | 軒尼詩道 | 20 | 紫薇街 | 德輔道西 |
| 19 | 柯布連道 | 軒尼詩道 | 21 | 正街 | 德輔道西 |
| 20 | 譚臣道 | 菲林明道 | 22 | 水街 | 德輔道西 |
| 21 | 克街 | 灣仔道 | 23 | 山道 | 德輔道西 |
| 22 | 天樂里 | 灣仔道 | 24 | 中遠酒店 | 堅彌地城海旁 |
| 23 | 樂活道 | 黃泥涌道 | 25 | 山市街 | 堅彌地城海旁 |
| 24 | 雅谷大廈 | 黃泥涌道 | 26 | 聯邦新樓 | 卑路乍街 |
| 25 | 奕蔭街 | 成和道 | 27 | 加惠民道 | 域多利道 |
| 26 | 昇平樓 | 成和道 | 28 | 堅尼地城 | 西寧街 |
| 27 | 箕璉坊 | 箕璉坊 |
| 28 | 跑馬地（上） | 蟠龍道 |
|

客量
--

本線係連接跑馬地至摩星嶺嘅唯一路線，而且途徑灣仔、中環等重要嘅商業區，亦都吸引咗唔少流水客，因此本線客量好大。下午繁忙時段往跑馬地方向經常喺灣仔已經滿到上唔到車。

參考
--

1. ↑  〈存档副本〉. 原著喺2007-09-30歸檔. 喺2010-12-08搵到.
2. ↑  〈存档副本〉. 原著喺2007年9月28號歸檔. 喺2010年12月8號搵到.
3. ↑
4. ↑  〈存档副本〉. 原著喺2007年9月30號歸檔. 喺2010年12月8號搵到.
5. ↑
6. 1 2  星期日及公眾假期班次唔經遮打道及美利道，而改經歷山大廈至遮打花園一段德輔道中
7. ↑  星期日及公眾假期班次唔停呢個站
8. 1 2  星期日及公眾假期班次用呢個站

出面網頁
----


維基同享有多媒體嘅嘢：  
**Citybus Route 1**

* 新巴/城巴官方網站–城巴1號線